การถวายพระกุมารในพระวิหาร

 เพื่อเตรียมจิตใจพร้อมอ่านพระวาจาของพระเจ้าในบทนี้ ให้เราวอนขอพระจิตของพระเจ้าทรงฟื้นฟูจิตใจของเรา เปิดดวงใจของเราให้พร้อมยอมรับความเข้าใจใหม่ๆ พร้อมรับกำลังใจที่พระเจ้าปรารถนาประทานให้กับเรา... ให้เราจินตนาการว่า ขณะนี้เรากำลังเดินติดตามนักบุญโยเซฟและพระนางมารีย์ผู้อุ้มพระกุมารเยซูเจ้าไว้ในอ้อมแขน ก้าวเข้าไปในพระวิหาร ณ กรุงเยรูซาเล็ม...

Lectio : พระเจ้าตรัส

ลูกา 2:22-35

## การถวายพระกุมารในพระวิหาร

22เมื่อครบกำหนดเวลาที่มารดาและบุตรจะต้องทำพิธีชำระมลทินตามธรรมบัญญัติของโมเสส โยเซฟพร้อมกับพระนางมารีย์นำพระกุมารไปที่กรุงเยรูซาเล็มเพื่อถวายแด่พระเจ้า 23มีเขียนไว้ในธรรมบัญญัติของพระเจ้าว่า จะต้องถวายบุตรชายคนแรกแด่พระเจ้า 24และถวายเครื่องบูชาคือนกเขาหนึ่งคู่หรือนกพิราบสองตัวตามที่มีกำหนดไว้ในธรรมบัญญัติของพระเจ้า 25เวลานั้น ที่กรุงเยรูซาเล็ม ชายผู้หนึ่งชื่อ สิเมโอน เป็นคนชอบธรรมและยำเกรงพระเจ้า เขารอคอยความรอดพ้นของอิสราเอล พระจิตเจ้าสถิตอยู่กับเขา 26และทรงเปิดเผยให้เขารู้ว่า เขาจะไม่ตายก่อนที่จะได้เห็นพระคริสต์ของพระเจ้า 27พระจิตเจ้าทรงนำสิเมโอนเข้าไปในพระวิหาร ขณะที่โยเซฟพร้อมกับพระนางมารีย์นำพระกุมารเข้ามาปฏิบัติตามที่ธรรมบัญญัติกำหนดไว้ 28สิเมโอนรับพระกุมารมาอุ้มไว้ และกล่าวถวายพระพรแด่พระเจ้าว่า

##  บทเพลงของสิเมโอน

29ข้าแต่พระเจ้า

บัดนี้ พระองค์ทรงปล่อยผู้รับใช้ของพระองค์ไปเป็นสุข

ตามพระดำรัสของพระองค์

30เพราะนัยน์ตาของข้าพเจ้าได้เห็นองค์พระผู้ช่วยให้รอดพ้น

31ผู้ที่พระองค์ทรงจัดเตรียมไว้สำหรับนานาประชาชาติ

32เป็นแสงสว่างเปิดเผยให้คนต่างชาติรู้จักพระองค์

และเป็นสิริรุ่งโรจน์สำหรับอิสราเอลประชากรของพระองค์

##  สิเมโอนกล่าวทำนาย

33โยเซฟประหลาดใจในถ้อยคำที่กล่าวถึงพระกุมาร พระนางมารีย์ก็ทรงรู้สึกเช่นเดียวกัน 34สิเมโอนอวยพรท่านทั้งสองและกล่าวแก่พระนางมารีย์ พระมารดาว่า “พระเจ้าทรงกำหนดให้กุมารนี้เป็นเหตุให้คนจำนวนมากในอิสราเอลต้องล้มลง หรือลุกขึ้น และเป็นเครื่องหมายแห่งการต่อต้าน 35เพื่อความในใจของคนจำนวนมากจะถูกเปิดเผย” ส่วนท่าน ดาบจะแทงทะลุจิตใจของท่าน

เข้าใจความหมายของพระวาจา

 “ธรรมบัญญัติ” “กรุงเยรูซาเล็ม" “พระวิหาร” และ “จิตแห่งการพยากรณ์” เหล่านี้คือบริบทของการเผยแสดงครั้งใหม่ของพระเจ้าเรื่องความรอดพ้น เหตุการณ์ฉากนี้ให้เกียรติ ธรรมเนียมโบราณสองประการ คือ การชำระมลทินของผู้เป็นมารดาหลังจากให้กำเนิดบุตรได้ 40 วัน และ การถวายบุตรชายคนแรกแด่พระเจ้า

 ในการชำระมลทินของมารดา ต้องถวายลูกแกะตัวหนึ่ง แต่ถ้านางไม่สามารถซื้อหาลูกแกะมาได้ ก็สามารถถวายนกพิราบหรือนกเขาหนึ่งคู่แทนได้

 ธรรมบัญญัติกำหนดให้ถวายบุตรชายคนแรกเพราะถือว่าบุตรหัวปีเป็นกรรมสิทธิ์ของพระเจ้า ผู้ทรงช่วยให้บุตรหัวปีของชาวอิสราเอลรอดชีวิตในคืนปัสกา การถวายพระเยซูเจ้าเป็นเครื่องหมายของการถวายตัว รับใช้พระเจ้าตลอดชีวิตของพระองค์

 สิเมโอนเป็นตัวแทนของอิสราเอลยุคโบราณ เขายึดมั่นในธรรมประเพณีตลอดชีวิตและรอคอยด้วยความหวัง ในตัวชายชราผู้นี้ อิสราเอลยอมรับว่าการรอคอยอันยาวนานได้สิ้นสุดลงแล้ว และยุคใหม่แห่งความรอดพ้นได้เริ่มขึ้นแล้ว อิสราเอลยุคเดิมสามารถพักผ่อนอย่างสงบ ขณะที่ยุคใหม่ของพระเมสสิยาห์เริ่มขึ้น การรอคอย “ความบรรเทาของอิสราเอล” ของสิเมโอน หมายถึงยุคที่ประกาศกอิสยาห์กล่าวถึง ซึ่งจะเป็นยุคที่อิสราเอลได้รับความบรรเทา และพระสิริรุ่งโรจน์ของพระเจ้าจะเผยตัวแก่ทุกชนชาติ(อสย 40)

 พระจิตเจ้าทรงเปิดเผยให้สิเมโอนรู้ว่าเขาจะไม่ตายจนกว่าจะได้เห็นพระเมสสิยาห์ของพระเจ้า ขณะที่เขารับพระกุมารมาอุ้มไว้ เขาสรรเสริญพระเจ้าที่ทรงรักษาคำพูดของพระองค์ บัดนี้ ณ จุดเปลี่ยนของประวัติศาสตร์ เขาสามารถตายได้แล้ว เพราะเขาได้เห็นความรอดพ้นของชนชาติทั้งหลายแล้ว ถ้อยคำของสิเมโอนที่ประกาศว่า ความรอดพ้นที่พระคริสตเจ้านำมานั้นจะมีผลต่อคนทั้งโลก ทำให้ทั้งพระนางมารีย์และนักบุญโยเซฟประหลาดใจ และเป็นการทำนายล่วงหน้าเกี่ยวกับงานเทศนาสั่งสอนของพระเยซูเจ้าและพระศาสนจักรของพระองค์

 แต่กระนั้น ท่ามกลางคำบอกเล่าที่เต็มไปด้วยแสงสว่าง ความยินดีและความหวัง สิเมโอนยังกล่าวคำพูดที่น่ากังวลใจต่อพระนางมารีย์โดยตรงด้วย เขาเปิดเผยว่าความรอดพ้นที่พระเจ้าประทานให้นี้ จะต้องเกิดขึ้นควบคู่กับความเสียสละยิ่งใหญ่ พระเยซูเจ้าจะทรงเป็น “เครื่องหมายแห่งการต่อต้าน” เครื่องหมายของพระคริสตสมภพ คือทารกที่มีผ้าพันกายนอนอยู่ในรางหญ้าจะนำไปสู่เครื่องหมายของพระเยซูเจ้าผู้ถูกตรึงกางเขนและฝังไว้ พระองค์จะทรงเป็นต้นเหตุให้เกิดความขัดแย้ง หลายคนจะปฏิเสธพระองค์ หลายคนจะยอมรับพระองค์ และสิเมโอนแจ้งแก่พระนางมารีย์ว่า “ดาบจะแทงทะลุจิตใจของท่าน” พระนางจะมีส่วนร่วมรับความเจ็บปวดต่างๆ รวมถึงการถูกปฏิเสธที่พระบุตรของพระนางจะได้รับ...

**Meditatio :**

 หลังจากตั้งใจอ่านและไตร่ตรองพระวรสารนี้ด้วยความพิศวงแล้ว ให้เราพิจารณาสารและความท้าทายที่เราได้รับเป็นส่วนตัวจากการเผยแสดงของพระเจ้า ให้พระวาจาแสดงปฏิกิริยากับประสบการณ์แห่งความเชื่อในตัวเรา และครอบครัวของเรา

 ๐ การถวายพระกุมารในพระวิหารแสดงให้เห็นว่า ผลงานใหม่ของพระเจ้ากำลังทำให้คำสัญญาโบราณสำเร็จไป ความทรงจำจะเป็นรากฐานของความหวังในอนาคตเสมอ ข้อคิดนี้เป็นความจริงอย่างไรในชีวิตของเรา

 ๐ สิเมโอนได้เฝ้ารอคอยมานานหลายปี การเพียรทนของท่านสอนเราให้รู้จักคุณค่าของการรอคอยอย่างใจจดใจจ่ออย่างไร เรากำลังรอคอยให้คำสัญญาใดเป็นความจริงบ้าง

 ๐ ความหวัง การวางใจ และการรอคอยอย่างอดทนเป็นท่าทีที่จำเป็นสำหรับผู้มีความเชื่อทุกคน เราเคยเห็นผลดีจากการวางใจในตารางเวลาของพระเจ้ามากกว่าวางใจในตารางเวลาของเราเองหรือไม่

 ๐ “ดาบจะแทงทะลุจิตใจของท่าน” ทำนายถึงความทุกข์ยากที่พระนางมารีย์จะต้องทนรับเพราะความรักที่มีต่อพระบุตรของพระนาง พระนางรู้สึกอย่างไรเมื่อได้ฟังคำทำนายนี้จากสิเมโอน ตลอดพระชนมชีพของพระเยซูเจ้าดวงใจของพระนางมารีย์ถูกดาบแทงทะลุอย่างใดบ้าง

 ๐ แม่พระมหาทุกข์แสดงให้เราเห็นถึงพระหรรษทานที่เกิดขึ้นควบคู่กันเสมอกับความทุกข์ทรมานที่ได้รับ ขณะที่ความทุกข์ทรมานทำร้ายจิตใจแต่บาดแผลจากความทรมานนั้นก็กลับเป็นเครื่องมือขยายหัวใจของมนุษย์ให้ใหญ่ขึ้น พระนางมารีย์สอนเราให้ทนรับความทุกข์ทรมานด้วยท่าทีเช่นไร

 ๐ เราอาจเปลี่ยนทัศนคติต่อความทุกข์ทรมานจากที่เคยมองว่าเป็นความโศกเศร้าอย่างไร้เหตุผลให้กลายเป็นมองเห็นโอกาสแห่งการรับพระหรรษทานเข้ามาในชีวิต เพื่อที่จะขยายหัวใจของเราและช่วยเหลือผู้อื่นให้มองเห็นความหมายและความหวังท่ามกลางความเจ็บปวด

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

 ตอบสนองต่อพระวาจาที่พระเจ้าตรัสกับเรา ด้วยคำภาวนาจากใจของตนเอง ด้วยการใช้ความคิด ภาพจินตนาการและคำศัพท์จากพระคัมภีร์ เพื่อแต่งบทภาวนาของเรา

 อาจเริ่มต้นด้วยคำภาวนานี้ จากนั้นจึงภาวนาต่อไปด้วยคำพูดของเราเอง

 ๐ ข้าแต่พระเจ้า ผู้ทรงนำความรอดพ้นมาสู่โลกผ่านพระบุตรของพระองค์ โปรดให้ข้าพเจ้ารับพระเยซูเจ้าไว้ในอ้อมแขนและยอมให้ความรักของพระองค์แทรกเข้ามาในหัวใจ โปรดประทานพระพรแห่งความเชื่อ เพื่อให้ข้าพเจ้าวางใจในพระองค์อย่างสมบูรณ์ โปรดประทานพระพรแห่งความหวังเพื่อให้ข้าพเจ้ามองเห็นความทุกข์ทรมาน

ในชีวิตที่ผ่านมาเป็นพระหรรษทาน และโปรดประทานพระพรแห่งความรัก เพื่อให้ข้าพเจ้าสัมผัสกับการประทับอยู่ของพระองค์......

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

 และเมื่อคำพูดดูเหมือนจะมากเกินไปหรือน้อยจนไม่เพียงพอ ให้เราพักผ่อนกับพระเจ้าในการภาวนาเพ่งพินิจ โดยไม่ต้องใช้คำพูด

 ๐ สิเมโอนรอคอยมาทั้งชีวิตเพื่อได้เห็นพระเมสสิยาห์ของพระเจ้าผู้เสด็จมา เมื่อท่านมองพระกุมารเยซูในอ้อมแขน ท่านสมหวังแล้ว ไม่มีสิ่งใดต้องกังวลใจอีกต่อไป..ให้เราจินตนาการถึงประสบการณ์การได้โอบกอดใครสักคนที่รอคอยมาตลอดชีวิต ใช้เวลาเพ่งพินิจการได้รับพระเยซูคริสตเจ้าผู้เสด็จเข้ามาในหัวใจของเรา \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

 ในวันนี้ เราจะนำประสบการณ์กับพระวาจาของพระเจ้ามาปฏิบัติจริง เพื่อเปลี่ยนวิธีคิด ความรู้สึก และพฤติกรรมของเราได้อย่างไร

 ๐ ภาพเหตุการณ์การถวายพระกุมารในพระวิหารนี้ เป็นตัวอย่างของความวางใจในพระเจ้า บุคคลใดในเหตุการณ์นี้ที่เราต้องการเลียนแบบ และใช้ความปรารถนานั้นพยายามเปลี่ยนแปลงตนเอง เปลี่ยนแปลงชีวิตให้กลับเป็นผู้ที่วางใจในพระเจ้าอย่างเต็มเปี่ยม

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@